b'\n_START_ARTICLE_\nMGPjr 2007\n_START_SECTION_\nSendingen\n_START_PARAGRAPH_\nNRK fikk inn over 600 melodier, og en jury valgte ut ti av dem til finalen i Oslo l\xc3\xb8rdag 2. juni 2007. En av de utvalgte, gruppa Different Colour med l\xc3\xa5ten \xc2\xabStore dr\xc3\xb8mmer\xc2\xbb, ble diskvalifisert. \xc3\x85rsaken var at gruppa hadde allerede hadde gitt ut sangen. Dermed var det ni deltakere som stilte til start i Oslo Spektrum. _NEWLINE_For sjette \xc3\xa5ret p\xc3\xa5 rad var Stian Barsnes-Simonsen programleder, denne gang alene. NRK hadde ogs\xc3\xa5 holdt en stor danseaudition med over tusen p\xc3\xa5meldte. De utvalgte danserne akkompagnerte artistene p\xc3\xa5 scenen og danset ogs\xc3\xa5 under \xc3\xa5pningsnummeret og pausenummeret._NEWLINE_Showet hadde sirkustema og \xc3\xa5pnet med et stort dansenummer, f\xc3\xb8r de ni finalistene framf\xc3\xb8rte sangene sine. Deretter stemte tv-seerne fram fire av sangene til superfinalen. Der ble de fire sangene framf\xc3\xb8rt p\xc3\xa5 nytt, f\xc3\xb8r seerne stemte om igjen. Venke Knutson underholdt i pausen f\xc3\xb8r avstemningen.  _NEWLINE_Superfinalistene fikk med seg stemmene fra f\xc3\xb8rste runde. Etter en sv\xc3\xa6rt jevn avstemning vant elleve \xc3\xa5r gamle Celine fra Gj\xc3\xb8lme i Orkdal. Dette var tredje \xc3\xa5ret p\xc3\xa5 rad at en tr\xc3\xb8nder vant den norske finalen. Celine representerte Norge i MGP Nordic samme \xc3\xa5r \xe2\x80\x93 sammen med Martin og Johannes som kom p\xc3\xa5 andreplass i den norske finalen.\n_START_SECTION_\nHendelser\n_START_PARAGRAPH_\nMGP Nordic 2007_NEWLINE_Celine og Martin og Johannes representerte Norge p\xc3\xa5 hjemmebane i MGP Nordic 2007 i Oslo 24. november samme \xc3\xa5r. Finland, Sverige, Danmark og Norge deltok med to l\xc3\xa5ter hver, og den beste sangen fra hvert land gikk videre til en superfinale. Celine avanserte til superfinalen der hun vant etter sv\xc3\xa6rt spennende avstemning. Dette var Norges f\xc3\xb8rste seier i MGP Nordic._NEWLINE_I etterkant av MGPjr gjorde Celine karriere som barnestjerne. Hun har gitt ut fire album og deltok i NRKs Stjernekamp i 2015. Sangen \xc2\xabB\xc3\xa6stev\xc3\xa6nna\xc2\xbb handlet om bestevenninnen Astrid Smeplass, som senere har gjort stor musikkarriere under artistnavnet Astrid S._NEWLINE_Kritikk mot en av l\xc3\xa5tene_NEWLINE_Det oppsto en del kontrovers om programmet i dagene f\xc3\xb8r finalen, da Dagbladet trykket en artikkel hvor eksperter gikk ut og mente at sangen \xc2\xabVibira\xc2\xbb av Tre sm\xc3\xa5 p\xc3\xb8nkere burde diskvalifiseres fra den norske finalen. De mente at sangens tekst var av for grov karakter til at den kunne sendes, og at den var \xc2\xaben gavepakke til mobbere\xc2\xbb. NRK trosset kritikken og lot Tre sm\xc3\xa5 p\xc3\xb8nkere f\xc3\xa5 framf\xc3\xb8re sangen som planlagt. Leder av NRKs barne- og ungdomsavdeling, Kalle F\xc3\xbcrst, forklarte avgj\xc3\xb8relsen med at \xc2\xabVibira\xc2\xbb var en sang i \xc2\xabgod p\xc3\xb8nktradisjon\xc2\xbb, og at barna ikke bare kan \xc2\xabsynge om sommer og forelskelse\xc2\xbb.'